Per qualche dollaro in più

***Per qualche dollaro in più*** (títol orichinal en italiano, en aragonés ***Por cualques dólars mas***, estrenada en Aragón con o títol en castellano de ***La muerte tenía un precio***, en aragonés ***A muerte teneba un pre***) ye una cinta de cine de western (un "spaghetti western") coproducida por o cine italiano, lo cine alemán y lo cine espanyol, estrenada en 1965 y dirichida por Sergio Leone seguntes un guión adaptau por él mesmo, por Luciano Vincenzoni y Sergio Donati (basau en una historia d'o mesmo Sergio Leone y de Fulvio Morsella), con una banda sonora orichinal d'Ennio Morricone, una dirección de fotografía de Massimo Dallamano, una producción cinematografica d'Alberto Grimaldi ta las productoras Produzioni Europee Associati, Arturo González Producciones Cinematográficas y Constantin Film, y un elenco d'o cual en fan parte Clint Eastwood, Lee Van Cleef, Gian Maria Volonté, Mara Krup, Luigi Pistilli, Klaus Kinski, Joseph Egger, Panos Papadopulos, Benito Stefanelli, Roberto Camardiel, Aldo Sambrell, Luis Rodríguez y Mario Brega, entre d'atros actors. A cinta fa parte d'a clamada "trilochía d'o dólar", chunto con *[[Per un pugno di dollari]]* (1964, con Marianne Koch, Gian Maria Volontè y Wolfgang Lukschy) y *[[Il buono, il brutto, il cattivo]]* (1966, con Clint Eastwood, Lee Van Cleef, Eli Wallach y Aldo Giuffrè). 

Un hombre curro d'a man sin garra nombre so que Curro treballa como cazarecompensas, mesmo que un antigo militar, o coronel Douglas Mortimer. Toz dos persiguen a un despiadau ladrón de bancos clamau "Indio", a qui los suyos hombres acaban de liberar d'a garchola. Por separau, toz dos han deduciu que la banda asaltará un banco en El Paso, y cuan se troban en ixa ciudat asperando a los ladrons, finalment deciden colaborar entre éls. L'Indio asasina a qui l'heba denunciau y a toda la suya familia, y lo fa en tenendo en a man un reloch de bolchaca que heba robau a una muller mientres la violaba dimpués d'asasinar a su mariu, estando ixe reloch un elemento que l'atrona de contino. Mortimer proposa a Curro que s'adhiba a la banda, y iste lo fa en liberando a un atro miembro que ye engarcholau, pero Indio encara sospeita d'él. Fan o robo en El Paso, y Mortimer aspera a la banda, ufrindo-se a éls ta ubrir a caixa fuerte que i han robau. Una vegada ubierta, Indio diz que él guardará los diners dica que no bi haiga periglo ta repartir-los entre la banda, alto u baixo un mes, pero cuan Mortimer y Curro preban de robar éls os diners a la banda, Indio los captura y maltracta, encara que ordena a un d'os suyos hombres de confianza que los libere, con l'obchectivo de que mueran éls y miembros d'a suya banda y asinas no tener que repartir diners entre toz. Curro y Mortimer los matan un a un, y plega lo momento en que han de luitar contra Indio, moment en o cual se descubre lo motivo de Mortimer de perseguir-lo, que no ye pas cobrar a recompensa.

A cinta s'ambienta en bel momento indeterminau d'a segunda metat d'o sieglo XIX en El Paso (Texas) y las suyas escenas se filmoron en Almería, Níjar, Polopos, Rodalquilar, Tabernas y Turrillas (provincia d'Almería), Colmenar Viejo y Hoyo de Manzanares (Comunidat de Madrit) y Granada, Guadix y La Calahorra (provincia de Granada) en Espanya, amás d'en os Cinecittà Studios en Roma (Lazio) en Italia.

Ye una cinta que ha recibiu bels premios y nominacions, encara que no a garra premio d'os mas conoixius u destacaus d'o panorama cinematografico internacional.

## Elenco

## Se veiga tamién
* Cine en 1965.
* Cintas de 1965.

## Referencias

## Vinclos externos

*  ''Per qualche dollaro in più'' en Internet Movie Database.
*  ''Per qualche dollaro in più'' en TCM Movie Database.
*  ''Per qualche dollaro in più'' en Rotten Tomatoes.